《二十八日驻跸鸡鸣山之沙城出营閒游》
明代·李时勉

清跸驻沙城，玉帐淩高丘。团营百里静，日已明戈矛。

田家惜筋力，禾黍尚未收。盲飙吹沙尘，泱漭烟云浮。

晚景风稍定，天宇澄素秋。辕门得随步，延目遂夷犹。

近瞩鸡峰秀，净见浑河流。去适山水情，返值公与侯。

撝诃盛驺从，意气赫道周。古来说良将，不贻明主忧。

岂伊重高爵，激烈著嘉谋。裹革志何壮，据鞍心未休。

一身岂复惜，百代声名留。迟回白日下，欲言无与酬。

俛仰气益奋，把笔试欲投。拔剑坐深夜，寒光冲斗牛。

何当一搴旗，兵气扫旄头。归悬藁街邸，歌舞颂皇猷。

铭功在彝鼎，彼哉不怀羞。

作者简介：（1374—1450）明吉安府安福人，名懋，以字行，号古廉。永乐二年进士。预修《太祖实录》，书成，升翰林侍读。永乐十九年，曾上书反对都北京。洪熙元年，以言事系狱。宣德初复官。官至国子祭酒。卒谥忠文。有《古廉集》。